CELEX: 32015R2295
Language: hu
Date: 2015-12-09 00:00:00
Title: A Bizottság (EU) 2015/2295 végrehajtási rendelete (2015. december 9.) a 2074/2005/EK rendeletnek az engedélyezett élelmiszer-ipari létesítmények jegyzékei tekintetében történő módosításáról (EGT-vonatkozású szöveg)

10.12.2015   
            
            
               HU
            
            
               Az Európai Unió Hivatalos Lapja
            
            
               L 324/5
            
         A BIZOTTSÁG (EU) 2015/2295 VÉGREHAJTÁSI RENDELETE
   (2015. december 9.)
   a 2074/2005/EK rendeletnek az engedélyezett élelmiszer-ipari létesítmények jegyzékei tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendeletre (1) és különösen annak 31. cikke (2) bekezdésének f) pontjára,
   mivel:
   
               (1)
            
            
               A 882/2004/EK rendelet megállapítja a takarmányokra, az élelmiszerekre, az állat-egészségügyre és az állatok kíméletére vonatkozó uniós szabályok követelményeinek történő megfelelést vizsgáló hatósági ellenőrzések elvégzésére vonatkozó általános szabályokat. Előírja a tagállamok számára, hogy vezessenek naprakész jegyzékeket az engedélyezett létesítményekről, és azokat bocsássák a többi tagállam és a nyilvánosság rendelkezésére.
            
         
               (2)
            
            
               A 2074/2005/EK bizottsági rendeletben (2) rögzített követelményekkel összhangban a Bizottságnak internetes honlapot kell biztosítania, amelyen minden egyes tagállam az engedélyezett élelmiszer-ipari létesítmények naprakész jegyzékét tartalmazó, a többi tagállam és a nyilvánosság számára hozzáférhető saját nemzeti internetes honlapjához linket biztosít. Az említett jegyzékek hatásvizsgálat vagy más bizottsági informatikai eszközökkel való összekapcsolása céljából végzett elemzése igen időigényes és összetett feladatnak bizonyult.
            
         
               (3)
            
            
               A tagállami létesítmények jegyzékeinek egyszerűbb módon való elemezhetősége és az Unió által engedélyezett létesítményeknek az említett jegyzékekbe való, indokolatlan késedelem nélküli felvétele érdekében helyénvalónak tűnik lehetővé tenni a TRACES rendszer alkalmazását.
            
         
               (4)
            
            
               Az e rendeletben előírt követelmények értelmében mind a vállalkozók, mind pedig a hatáskörrel rendelkező hatóságok jelenlegi gyakorlatát ki kell igazítani. Indokolt tehát lehetővé tenni e rendelet késleltetett alkalmazását.
            
         
               (5)
            
            
               A 2074/2005/EK rendeletet ezért ennek megfelelően módosítani kell.
            
         
               (6)
            
            
               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A RENDELETET:
   1. cikk
   A 2074/2005/EK rendelet V. mellékletének helyébe e rendelet mellékletének szövege lép.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ezt a rendeletet 2016. január 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. december 9-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 165., 2004.4.30., 1. o.
   
   
      (2)  A Bizottság 2005. december 5-i 2074/2005/EK rendelete a 853/2004/EK európai parlamenti és tanácsi rendelet szerinti bizonyos termékekre és a 854/2004/EK és a 882/2004/EK európai parlamenti és tanácsi rendelet szerinti hatósági ellenőrzések megszervezésére vonatkozó végrehajtási intézkedések megállapításáról, a 852/2004/EK európai parlamenti és tanácsi rendelettől való eltérésről, valamint a 853/2004/EK és 854/2004/EK rendelet módosításáról (HL L 338., 2005.12.22., 27. o.).
   
      MELLÉKLET
      
         
            „V. MELLÉKLET
            
               Az engedélyezett létesítmények jegyzékei
            
            I. FEJEZET
            
               AZ ENGEDÉLYEZETT ÉLELMISZER-IPARI LÉTESÍTMÉNYEK JEGYZÉKEIHEZ TÖRTÉNŐ HOZZÁFÉRÉS
            
            Annak érdekében, hogy a Bizottság segítse a tagállamokat az engedélyezett élelmiszer-ipari létesítmények naprakész jegyzékeinek a többi tagállam és a nyilvánosság számára történő hozzáférhetővé tételében, a Bizottság internetes honlapot biztosít, amelyen minden egyes tagállam a saját nemzeti internetes honlapjához linket biztosít, illetve tájékoztatást nyújt, amennyiben a szóban forgó jegyzékek közzététele a TRACES rendszerrel történik.
            II. FEJEZET
            
               A NEMZETI INTERNETES HONLAPOK FORMÁTUMA
            
            A.   Összesített jegyzék
            
            
                     
                        1.
                     
                     
                        Minden tagállam a Bizottság rendelkezésére bocsátja azt az internetes címet, amelyen a 853/2004/EK rendelet I. mellékletének 8.1. pontjában meghatározott állati eredetű termékek tekintetében engedélyezett élelmiszer-ipari létesítmények jegyzékeinek összesített jegyzékét tartalmazó egyetlen nemzeti internetes honlap elérhető.
                     
                  
                     
                        2.
                     
                     
                        Az 1. pontban említett összesített jegyzék egyetlen lapból áll, és az az Unió egy vagy több hivatalos nyelvén tölthető ki.
                     
                  B.   Üzemeltetési táblázat
            
            
                     
                        1.
                     
                     
                        Az összesített jegyzéket tartalmazó internetes honlapot a hatáskörrel rendelkező hatóság vagy – adott esetben – a 882/2004/EK rendelet 4. cikkében említett, hatáskörrel rendelkező hatóságok valamelyike dolgozza ki.
                     
                  
                     
                        2.
                     
                     
                        Az összesített jegyzék az alábbiakhoz tartalmaz linkeket:
                        
                                    a)
                                 
                                 
                                    az ugyanazon internetes honlapon elhelyezett más internetes honlapok;
                                 
                              
                                    b)
                                 
                                 
                                    a többi hatáskörrel rendelkező hatóság, egység, vagy – adott esetben – testület által üzemeltetett internetes honlapok, amennyiben nem az 1. pontban említett hatáskörrel rendelkező hatóság tartja fenn az engedélyezett élelmiszer-ipari létesítmények egyes jegyzékeit.
                                 
                              
                  C.   Jegyzékek a TRACES rendszerben
            
            Az A. és B. résztől eltérve a tagállamoknak lehetőségük van arra, hogy a jegyzékeket a TRACES rendszeren keresztül bocsássák rendelkezésre.
            III. FEJEZET
            
               ELRENDEZÉS ÉS AZ ENGEDÉLYEZETT LÉTESÍTMÉNYEK JEGYZÉKEINEK KÓDJAI
            
            Az engedélyezett élelmiszer-ipari létesítményekre vonatkozó információk széles körű elérhetőségének biztosítása és a jegyzékek áttekinthetőségének javítása érdekében meg kell határozni az elrendezést, többek között az érintett információkra és kódokra vonatkozó követelményeket.
            IV. FEJEZET
            
               TECHNIKAI ELŐÍRÁSOK
            
            A II. és III. fejezetben említett feladatokat és tevékenységeket a Bizottság által közzétett technikai előírásokkal összhangban kell elvégezni.”